Flygtninge og indvandrere bør slet ikke være i Danmark, siger DF'er på Mors, der drager paralleller til Sydafrikas raceadskillelse.

Det er langt fra altid, at byrådsmøder ender ud i en vaskeægte indrømmelse.

Men det var tilfældet mandag, da de 21 medlemmer af Morsø Kommunalbestyrelse blandt meget andet diskuterede flygtninge og integration. Anledningen var, at en række nordjyske kommuner planlægger at gå sammen om et frikommunesamarbejde på området.

Mildt sagt ikke en idé, der er vokset i Meiner Nørgaards have. Han er Dansk Folkepartis eneste medlem af byrådet.

- DF har den holdning at de (flygtninge og indvandrere, red.) ikke skal integreres. Ret beset skal de slet ikke være her, og derfor vil jeg ikke være med i et frikommuneforsøg, som flygtninge og indvandrere er en del af, sagde han ifølge netavisen Limfjord Update.

- Det er så langt ude

Den udmelding fik Michael Dahlgaaard fra lokallisten Demokratisk Balance op af stolen.

- Det her er så langt ude, at jeg er nødt til at reagere. Vi har nogle systemer og konventioner, hvor flygtninge går i sprogskole tre dage om ugen og er i praktik to dage. Men skal man for at arbejde med børn, udover at have en ren børneattest, også være hvid, kan det kun kaldes for én ting: Apartheid, harcelerede han.

Og her kom så tilståelsen fra Meiner Nørgaard:

- Ja, det er rigtigt, Michael. Det er måske apartheid, lød det fra Meiner Nørgaard.

Forslaget om at gå ind i et frikommuneforsøg blev i øvrigt vedtaget.

DF: Det er ikke vores politik

Hos Dansk Folkeparti på Christiansborg lægger man luft til udtalelserne fra Mors.

- Det er selvfølgelig ikke Dansk Folkepartis politik, og efter at have talt med Meiner Nørgaard kan jeg også sige, at det heller ikke er hans politik. Han går ikke ind for apartheid, og det er sådan set det vigtigste for os, siger organisationskonsulent i Dansk Folkeparti, Steen Thomsen, til TV 2.

Det er dog langt fra første gang, at et medlem af Dansk Folkeparti kommer med en udtalelse, som er i modstrid med partiets politik. Ofte er det endt med en eksklusion af partiet. Det skete så sent som i efteråret.

Opdatering: Meiner Nørgaard benægter, at han har sagt, at han går ind for apartheid.